Ellen Trane Nørby (V), 2005-03-17:
Klare strukturer, færre kokke i køkkenet og en klar ansvarsfordeling mellem de forskellige aktører på kulturområdet – man kan sige, at det er essensen i forslaget.
I Venstre ser vi det som en helt central del af udmøntningen af kommunalreformen, at vi nu får ryddet op i det hav af hænder, som tidligere har haft en tendens til at filtre sig sammen i et forsøg på at støtte, rådgive, kommentere, bidrage og vejlede, så det nogle gange måske endda er blevet en misvejledning.
Med lovforslag nr. L 53 skabes der klarhed på området.
Det er vi i Venstre godt tilfredse med.
For vi er i Venstre slet ikke i tvivl om, at det kulturelle område generelt er i vækst i Danmark.
Men vi tror også, at hvis de kreative miljøer og de områder, som knytter sig til det kreative miljø i Danmark, skal have lov til at kunne udvikles, så er det nødvendigt, at der er færre kokke i køkkenet.
Vi er også nødt til at tage en reel diskussion om, hvorvidt flere kokke nødvendigvis forbedrer maden.
Skal vi sikre en kulturel vækst, skal vi tænke nyt og fremadrettet, så nytter det ikke noget, at vi herinde sætter os fast på gamle tabuer, gamle love, forældede forestillinger og gamle konstruktioner, som vi holder fast i, og som måske på mange områder er med til at binde udviklingen i stedet for at skabe nye muligheder.
I Venstre er vi ikke bange for at tænke nyt.
Vi ser med kommunalreformen en unik mulighed for, at vi i forbindelse med oprettelsen af de nye storkommuner får skabt nogle større, nogle mere slagkraftige og nogle mere bæredygtige kommuner, som også på det kulturelle område kan tænke i større sammenhænge, som måske netop får mulighed for at tænke erhverv, turisme og kultur sammen.
Det er tre erhverv, som i høj grad skal tænkes mere sammen, hvis vi skal have skabt mere vækst på det kulturelle område.
Med lovforslaget bliver en stor del af ansvaret lagt ud til kommunerne, og med deres nye størrelse forventer vi ikke, at det bliver et problem.
Vi forventer i Venstre, at kommunerne vil kunne løfte ansvaret.
Kigger vi på de kommuner, der allerede i dag har en størrelse som hovedparten af de nye kommuner, så ser vi, at de er meget kulturelt forankrede kommuner.
Jo, i Venstre tror vi, at kulturen vil blive styrket med den nye struktur og de mere slagkraftige kommuner.
Vi finder det positivt, at kommunerne også hver for sig eller i fællesskab kan indgå kulturaftaler, tænke nyt og anderledes, tænke kreativt og tænke kulturmiljø ind som nye fyrtårne i kommunerne, skabe attraktioner og skabe en sammenhængskraft i de nye enheder.
Kultur kan være en fantastisk sammenhængskraft i de nye kommuner.
I Venstre støtter vi varmt op om, at kommunerne får mere ansvar.
Vi er ikke bange for at lægge ansvaret ud.
Vi ser det positivt, at det økonomiske ansvar for de områder og de institutioner, som er lokalt forankret, nu også kommer til at ligge lokalt.
Vi ser også, at det er nødvendigt, at man så tager fat i de institutioner, som har en national interesse og en national funktion, og forankrer dem i staten og dermed styrker dem, i stedet for den nuværende tredeling, hvor der tidligere har været tvivl om, hvor tingene lå.
For at sikre den overordnede kulturpolitik ser vi i Venstre det ligeledes positivt, at staten nu påtager sig et økonomisk ansvar for de områder og de funktioner og institutioner, som har nationale opgaver eller har en national interesse.
Det er en måde at skabe mere klarhed og færre kokke på.
Staten tager sig af det nationale ansvar, og kommunerne hver for sig eller sammen varetager kulturen, som har en lokal forankring.
Vi ser det også som et positivt element,
at staten overtager alle amternes hidtidige støttebeløb krone for øre, støttebeløb til museerne, til teatrene og de andre institutioner, så vi ikke lige pludselig hiver tæppet væk under en lang række institutioner, som allerede er velfungerende og eksisterende.
Men de enkelte områder og de enkelte lovforslag er jo også noget, vi vil komme til at behandle resten af tiden i dag, hvor vi bl.a. skal behandle teaterloven og musikloven hver for sig.
Så jeg går ud fra, at vi i den her debat også vil komme nærmere ind på, hvorfor regionerne ikke bare skal overtage amternes ansvar.
Jeg kunne jo forestille mig, at oppositionen vil lægge vægt på, at regionerne skal have flere opgaver, man kan vel næsten sige, at det nok er lige så sikkert som amen i kirken.
Derfor vil jeg meget gerne kort sige, at vi i Venstre finder det positivt, at regionerne udelukkende får et overordnet ansvar set i relation til den overordnede planlægning og lovgivning til at tage et koordineringsansvar og til at være med til at planlægge på tværs af erhverv, turisme og udviklingsområde, så vi hele tiden tænker, at det her er overordnet, men ikke er en drivkraft i sig selv.
Man kan jo også vælge at citere en professor i dramaturgi ved Århus Universitet, som i en kronik den 5. januar 2005 skrev følgende: »Nu har amterne jo egentlig ikke spillet nogen stor kulturpolitisk rolle.
Først i de senere år, da de begyndte at blive lukningstruede, fandt flere amtsråd på at engagere sig kulturpolitisk ud over de opgaver, de har været tvunget til ...«.
Jeg synes jo, det er et sigende citat i forhold til, hvad det er for en opgave, der tidligere har været varetaget.
Det, som netop er centralt i forbindelse med den debat, vi skal have nu, er jo også at holde sig for øje, at vi i forbindelse med udmøntningen af kommunalreformen på det kulturelle område nu gør op med, at der er tre niveauer, og skaber to niveauer.
I den sammenhæng er det jo heller ikke uvæsentligt at bemærke, at af de ca. 13 mia. kr., der offentligt bruges af støttekroner på det kulturelle område, er der kun 3 pct. – kun 3 pct. – der stammer fra amterne.
59 pct. kommer allerede i dag fra kommunerne, 37 pct. fra staten og 1 pct. fra HUR.
Vi ønsker at skabe mere klarhed, og vi tror ikke altid, at den marginale rolle, der har været tale om i dag, har været med til at skabe mere klarhed, snarere tværtimod.
Med lovforslaget skabes der klarhed, og vi tror i Venstre, at vi på den måde kan skabe bedre rammer og større udfoldelsesmuligheder, sådan at vi kan være med til at udvikle det kulturelle område i Danmark og dermed realisere en del af det kreative potentiale i vores samfund.
I Venstre ser vi frem til debatten om lovforslag nr. L 53, fordi vi tror, at vi på den her måde kan se fremad på det kulturelle område.